Sag C-171/03

Maatschap Toeters og M.C. Verberk

mod

Productschap Vee en Vlees

(anmodning om præjudiciel afgørelse indgivet af College van Beroep voor het bedrijfsleven)

»Oksekød – præmie for tidlig markedsføring af kalve – frist for indgivelse af præmieansøgning – fremgangsmåde ved beregning af fristen – gyldighed af forordning (EØF) nr. 3886/92«

Sammendrag af dom

1. Fællesskabsret – tidsfrist, dato og tidspunkt – tidsfrist udtrykt i uger – udløb – fastlæggelse af dies ad quem ud fra datoen for begivenhedens indtræden

[Rådets forordning nr. 1182/71, art. 3, stk. 1, andet afsnit, og stk. 2, litra c)]

2. Landbrug – fælles markedsordning – oksekød – præmie for tidlig markedsføring af kalve – frist for indgivelse af præmieansøgning – beregning

[Rådets forordning nr. 1182/71, art. 3, stk. 2, litra c); Kommissionens forordning nr. 3886/92, art. 50a]

3. Landbrug – fælles markedsordning – oksekød – præmie for tidlig markedsføring af kalve – fastlæggelse af tidspunktet for præmieansøgningens indgivelse – nationale regler finder ikke anvendelse – ensartet anvendelse af fællesskabsretten

(Kommissionens forordning nr. 3886/92, art. 50a)

4. Landbrug – fælles markedsordning – oksekød – præmie for tidlig markedsføring af kalve – indgivelse af præmieansøgning – betingelse – den kompetente instans’ modtagelse af ansøgningen før fristens udløb

(Kommissionens forordning nr. 3886/92, art. 50a)

5. Landbrug – fælles markedsordning – oksekød – præmie for tidlig markedsføring af kalve – fuldstændig udelukkelse fra præmieydelse ved overskridelse af fristen for indgivelse af præmieansøgning – tilsidesættelse af proportionalitetsprincippet – foreligger ikke

(Kommissionens forordning nr. 3886/92, art. 50a)

1. Ifølge artikel 3, stk. 2, litra c), i forordning nr. 1182/71 om fastsættelse af regler om tidsfrister, datoer og tidspunkter udløber en tidsfrist udtrykt i uger med udgangen af den sidste time på den dag i den sidste uge, som har den samme benævnelse eller talangivelse som den dag, der indleder fristen. Denne bestemmelse, som gør det muligt at bestemme dies ad quem, eller den dag, hvor fristen udløber, skal fortolkes under henvisning til forordningens artikel 3, stk. 1, andet afsnit, hvorefter den dag, der indleder fristen, er den dag, hvor begivenheden finder sted. Med andre ord, hvis en begivenhed, som udgør udgangspunktet for en frist på en uge, finder sted en mandag, udløber fristen den følgende mandag, der herefter er dies ad quem. Da denne regel er tilstrækkelig til at bestemme, hvordan fristen beregnes, samt hvilken dag den i loven fastsatte tidsperiode udløber, har det ingen interesse at forsøge at bestemme, hvilken dag fristen begyndte at løbe, eller i hvor mange dage fristen løb.

(jf. præmis 33 og 36)

2. Artikel 3, stk. 2, litra c), i forordning nr. 1182/71 om fastsættelse af regler om tidsfrister, datoer og tidspunkter skal fortolkes således, at en tidsfrist udtrykt i uger, såsom den frist, der er omhandlet i artikel 50a i forordning nr. 3886/92 om gennemførelsesbestemmelser for de præmieordninger, der er fastsat i forordning nr. 805/68 om den fælles markedsordning for oksekød og om ophævelse af forordning nr. 1244/82 og nr. 714/89, som ændret ved forordning nr. 2311/96, udløber med udgangen af den sidste time på den dag, som i den sidste uge har den samme benævnelse som den dag, hvor slagtningen fandt sted.

(jf. præmis 38 og domskonkl. 1)

3. Når en medlemsstat anvender artikel 50a i forordning nr. 3886/92 om gennemførelsesbestemmelser for de præmieordninger, der er fastsat i forordning nr. 805/68 om den fælles markedsordning for oksekød og om ophævelse af forordning nr. 1244/82 og nr. 714/89, som ændret ved forordning nr. 2311/96, kan den ikke fastslå det tidspunkt, hvorpå en præmieansøgning er indgivet, på grundlag af nationale procedureregler, som i denne medlemsstats nationale retsorden gælder for lignende nationale ansøgningsfrister. Artikel 50a indeholder nemlig en præcis regel, der skal anvendes ensartet i Fællesskabet, således at ligheden mellem de erhvervsdrivende opretholdes.

(jf. præmis 40 og 41 samt domskonkl. 1)

4. Artikel 50a i forordning nr. 3886/92 om gennemførelsesbestemmelser for de præmieordninger, der er fastsat i forordning nr. 805/68 om den fælles markedsordning for oksekød og om ophævelse af forordning nr. 1244/82 og nr. 714/89, som ændret ved forordning nr. 2311/96, skal fortolkes således, at en præmieansøgning kun kan anses for »indgivet« rettidigt, når den er indgået til den kompetente myndighed inden fristens udløb. Den omstændighed, at den kompetente myndighed har kunnet give Kommissionen visse oplysninger, udgør ikke et relevant kriterium ved beregningen af en frist, der skal anvendes ensartet i hele Fællesskabet navnlig med henblik på at sikre ligebehandling af de erhvervsdrivende.

(jf. præmis 44 og 45 samt domskonkl. 1)

5. Under hensyn til målene om at følge ordningen og at kontrollere, at betingelserne for tildeling af præmien overholdes – hvilke betingelser er konjunkturbestemte foranstaltninger, bestemt til dels at nedbringe overskudsudbuddet af oksekød på markedet som følge af BSE-krisen, dels at understøtte priserne for producenterne – fremgår det ikke, at fællesskabslovgiver åbenbart har tilsidesat proportionalitetsprincippet ved at vedtage artikel 50a, stk. 1, i forordning nr. 3886/92 om gennemførelsesbestemmelser for de præmieordninger, der er fastsat i forordning nr. 805/68 om den fælles markedsordning for oksekød og om ophævelse af forordning nr. 1244/82 og nr. 714/89, som ændret ved forordning nr. 2311/96, for så vidt som denne bestemmelse fuldstændigt udelukker en ansøger fra en præmieydelse ved enhver overskridelse af ansøgningsfristen uden hensyntagen til fristoverskridelsens art og omfang.

(jf. præmis 53, 55 og 56 samt domskonkl. 2)